Go diriša keletšo ya Beibele yeo re sa tšwago go bolela ka yona, yeo e lego go Bakolose 3:12-14, e ka ba mogato wa mathomo wa go lokiša ditaba ge e ba motho yo mongwe a go kgopišitše. Batho ba bantši ba hweditše gore boikokobetšo bo ba thuša go lebalela ba bangwe le go se ba sware ka pelo. Eupša a re re o lekile gantši go lebalela motho yoo le go se mo sware ka pelo eupša go no pala. Ge e ba go le bjalo, go ka nyakega gore o diriše keletšo ya Jesu yeo e lego go Mateo 18:15. Ke therešo gore keletšo yeo ya Jesu e šupa tabeng ya ge motho yo mongwe a diretše yo mongwe sebe se segolo. Eupša go ka nyakega gore o diriše molao woo wa motheo le maemong ao o lego go wona. Eya go ngwaneno goba kgaetšedi gomme ka botho le ka boikokobetšo le leke go boledišana ka bothata bjo le nago le bjona gomme le bo rarolle.